Soektog na vermiste sielkundige eindig tragiesDiane Nelson (Foto: Facebook) Die kliniese sielkundige van Kaapstad wie se verlate motor dié naweek in die Cecilia-woud in Constantia, aan die voet van Tafelberg, aangetref is, se liggaam is gevind. Lt.kol. Andrè Traut, woordvoerder van die polisie, het Vrydagoggend aan Maroela Media bevestig dat Diane Nelson (49) se liggaam Donderdag op Tafelberg gevind is. “Die omstandighede rondom haar dood word ondersoek en ’n geregtelike doodsondersoek word gedoen.” Traut wou geen verder besonderhede bekend maak nie. Geliefdes van Nelson het haar die afgelope naweek by die Claremont-polisiestasie as vermis aangemeld. Nelson is laas op 23 Junie om 20:00 lewend gesien. Verskeie ondersoekspanne, onder wie die Wilderness Search & Rescue-groep en die polisie se honde-eenheid, soek al sedert 23 Junie na haar. Nelson was ’n inwoners van Claremont en het as ’n kliniese sielkundige by die Crescent-kliniek gewerk. Boodskappe van medelye stroom intussen in op sosiale media. Dessie Rechner, stigter en direkteur van die Pink Ladies, ’n organisasie wat hom daarop toespits om vermiste mense op te spoor, het ook haar medelye met Nelson se ouers, kinders, familie, kollegas en vriende betoon. Sy het haar dank uitgespreek teenoor almal wat by die soektog betrokke was. Rechner het vroeër gesê dié organisasie wil mense maan om nié gebiede wat as gevaarlik geklassifiseer word alleen te besoek nie. “Mense moet ongelooflik versigtig wees wanneer hulle hulself in gebiede bevind waar daar nié ander mense om hulle is nie. Ons bly hoop dat Nelson gevind word, maar wil intussen mense maan om ekstra waaksaam te wees – veral in die nag en wanneer hulle alleen is,” het sy gesê.